ভারতে পা রাখলেন মার্কিন ভাইস প্রেসিডেন্ট জে ডি ভ্যান্স, দেওয়া হল গার্ড অফ অনার

ওয়েবডেস্ক: নয়া দিল্লিতে (New Delhi) অবতরণ করল মার্কিন ভাইস প্রেসিডেন্ট জে ডি ভ্যান্সের (US Vice President JD Vance) বিমান। সঙ্গে রয়েছেন তাঁর ভারতীয় বংশোদ্ভূত স্ত্রী ঊষা, তিন সন্তান এবান, বিবেক ও মীরাবেল। আজ সকাল ১০ টার কিছু আগে দিল্লির পালাম বিমানঘাঁটিতে (New Delhi’s Palam Airport) পরিবারকে সঙ্গে নিয়ে নামেন মার্কিন ভাইস প্রেসিডেন্ট। তার তিন সন্তানের পরনেই ভারতীয় পোশাক।

বিমানবন্দরে তাঁর সম্মানে গার্ড অব অনারে (Guard of honour) উপস্থিত ছিলেন কেন্দ্রীয় মন্ত্রী অশ্বিনী বৈষ্ণব (Ashwini Vaishnaw)। আজ, সোমবার সন্ধ্যায় প্রধানমন্ত্রী মোদির সঙ্গে বৈঠকে বসবেন ভ্যান্স। এই সফরে ভ্যান্স দিল্লি ছাড়াও জয়পুর ও আগ্ৰা যাবেন। ২৪ এপ্রিল পর্যন্ত এই সফর চলবে।

প্রসঙ্গত, আমেরিকার ভাইস প্রেসিডেন্ট হওয়ার পর এই প্রথম ভারতে এলেন ভ্যান্স। মোদির আমেরিকা সফরের সময় দুই দেশের মধ্যে বাণিজ্যচুক্তি নিয়ে আলোচনা হয়েছিল। প্রস্তাবিত সেই দ্বিপাক্ষিক বাণিজ্যচুক্তি চূড়ান্ত করতে গত কয়েক দিনের মধ্যে দুই দেশের প্রশাসনের মধ্যে একাধিক বার আলোচনা হয়েছে। এই চুক্তি নিয়ে দুই দেশই আশাবাদি।

আরও পড়ুন: জামাই বরণ করতে মার্কিন ভাইস প্রেসিডেন্টের অপেক্ষায় অন্ধ্রের গ্রাম

মার্কিন নেতার সঙ্গে প্রধানমন্ত্রী নরেন্দ্র মোদির বাণিজ্য, শুল্ক সহ বেশ কয়েকটি গুরুত্বপূর্ণ বিষয় নিয়ে আলোচনা হবে। সোমবার সন্ধ্যা সাড়ে ৬ টায়, মোদি ভ্যান্সের সঙ্গে এই বৈঠক হওয়ার কথা। তারপরে নৈশভোজের আয়োজন রাখা হয়েছে।

মোদির নেতৃত্বে এই বৈঠকে ভারতের তরফে বিদেশমন্ত্রী এস জয়শঙ্কর, জাতীয় নিরাপত্তা উপদেষ্টা (এনএসএ) অজিত ডোভাল, বিদেশ সচিব বিক্রম মিস্রি এবং মার্কিন যুক্তরাষ্ট্রে ভারতীয় রাষ্ট্রদূত বিনয় মোহন কোয়াত্রা থাকবেন বলে জানা গেছে।

ভারতে পৌঁছনোর কিছুক্ষণ পরেই ভ্যান্স পরিবারকে সঙ্গে নিয়ে যান স্বামীনারায়ণ অক্ষরধাম মন্দির পরিদর্শন করতে। তার পর হস্তশিল্পের একটি শপিং মলেও যাওয়ার কথা।

দিল্লি ছাড়াও ভ্যান্স ও তাঁর পরিবার আগ্রা এবং জয়পুরও যাবেন। ভ্যান্সের এই ভারত সফরে তাঁর সঙ্গে কমপক্ষে পাঁচজন ঊর্ধ্বতন কর্মকর্তা, যার মধ্যে পেন্টাগন এবং পররাষ্ট্র দফতরের কর্মকর্তারাও এসেছেন।

২২ এপ্রিল অম্বর ফোর্টে যেতে পারেন ভ্যান্স দম্পতি। ওই দিন বিকেলে মার্কিন ভাইস প্রেসিডেন্ট জয়পুরের রাজস্থান আন্তর্জাতিক কেন্দ্রে একটি সমাবেশে ভাষণ দেওয়ার কথা আছে। ২৩ এপ্রিল সকালে আগ্রা সফর সারবেন তারা।

সেখানে তাজমহল, শিল্পগ্রাম পরিদর্শন করবেন, যেখানে বিভিন্ন ভারতীয় নিদর্শন প্রদর্শিত হবে। আগ্রা ভ্রমণ শেষ করার পর, ভ্যান্স দম্পতি ২৩ এপ্রিলের দ্বিতীয়ার্ধে জয়পুরে ফিরে আসবেন। ২৪ এপ্রিল ভারত সফর শেষ করে জয়পুর থেকে মার্কিন যুক্তরাষ্ট্রের উদ্দেশ্যে রওনা হবেন।

দেখুন অন্য খবর:
–